R5dwMg/zh-wiki-yue-long huggingface dataset:
而當個用家要睇個三維模型嗰陣，部電腦就會即場砌返個模型出嚟，再考慮個用家由乜嘢角度睇緊個模型，計出最後個平面影像應該係點嘅樣。廿一世紀開始嘅電腦運算能力勁到可以俾個用家即場改變觀察角度，即刻以肉眼睇唔到嘅速度計出由呢個新角度睇個模型會係乜樣，等個用家可以自由噉睇個模型嘅唔同面。
可行性研究嘅過程會同時用到技術同經濟方面嘅考量－一個軟件開發計劃如果過唔到可行性研究，可以係因為現有嘅軟件技術做唔到啲需求，亦都可以係因為現時嘅技術係就係做到啲需求，但要用嘅成本極高，負責做呢個開發計劃嘅單位唔肯揼咁多本去做。
圖像用家介面係用家介面嘅一種，俾用家透過圖像化嘅圖標或者聲訊號嚟同一件電子架生互動－即係用圖像化嘅方式向用家俾輸出，用到視窗同進度條等嘅控件，而用家可以用踎士等嘅架生點擊畫面入面嘅物體同掣，並且靠噉嚟向部電腦俾輸入。
命令行介面係用家介面嘅一種，指部電腦齋靠顯示一行行嘅字嚟做俾用家睇嘅輸出。部電腦會接收用家打嘅文字同數字做輸入，然後做運算，再將運算嘅結果交俾命令行翻譯器，命令行翻譯器會將啲輸出轉化做一行行嘅字，再傳訊號俾熒幕要熒幕顯示應該顯示嘅字。
俾用家透過圖像化嘅圖標或者聲訊號嚟同一件電子架生互動－即係用圖像化嘅方式向用家俾輸出，用到視窗同進度條等嘅控件，而用家可以用踎士等嘅架生點擊畫面入面嘅物體同掣，並且靠噉嚟向部電腦俾輸入。圖像用家介面係喺廿世紀後半橛嗰陣興起嘅，俾人指係令到電腦大眾化嘅主因之一－因為圖像用家介面對一般人嚟講易用過打前嘅命令行介面好多。
喺初期，圖像用家介面嘅基礎其實唔係爾啲，而係比喻，即係將電腦入面嘅抽象物件比喻做現實中可能遇到嘅實物，再用圖標代表嗰種實物，令圖示喺感知上有明顯嘅承擔特質，所以易用。而選單就代表喺實物做嘅各種操作，所有唔可以用手勢代表嘅操作都喺選單，同樣令動作都有明顯嘅承擔特質。
上述講嘅例子可以用好似下圖噉嘅實體關係表畫出嚟。下圖裏面每個視窗都表示一張專記住某種數據嘅表，個視窗入面每行字都係一個描述嗰種嘢嘅變數而且唔同表之間仲有某啲特定方法將唔同表嘅數據掕埋一齊。而除咗維基數據之外，疾病資料庫同互聯網電影資料庫都係喺廿一世紀初相當出名嘅數據庫。
綠色革命，又叫第三次農業革命，係第二次世界大戰之後到1960年代嘅一場農業嘅變革運動，將現代先進農業技術推廣到各個發展中國家，嚟提高全世界嘅農業產量。美國生物學家諾曼布勞格因為積極參與呢場運動，攞到1970年諾貝爾和平獎。
離心係用離心力嚟由溶液度分離唔同粒子嘅方式，粒子會根據佢嘅大細、形狀、密度、介質黏度同埋轉速不同，而有唔同嘅分離情形。混合物入面密度高嘅成分會飛咗去離心機嘅邊邊，而密度低嘅成分會去到離心機嘅內側。化學家同埋生物學家可以增加離心管嘅等效重力，令到沉澱物可以快啲跌到管嘅底部。
如果係將液體入面嘅固體隔出來，噉過濾之後得到嘅液體叫做濾液。實驗室入面經常用到嘅過濾有常壓過濾同減壓過濾兩種，前者係靠液體自身重力自然透過濾紙，後者係用泵將液體抽過濾紙。實驗室合成多數用減壓過濾，因為速度快而且濾渣可以抽得比較乾。
同位素響化學上講同一隻元素原子，原子核入面大家有唔同中子數嘅原子係唔同種類嘅核素，佢哋之間互為同位素。中子數目會影響核子有幾穩定，所以好多同位素都係放射性嘅，佢哋有壽命限制，過得一段時間就會自己分解。
物理性質係指物質唔使發生化學反應就表現出嚟嘅性質。呢啲性質係有得靠感官或者儀器嚟度嘅。物質有時會係液體，有時會係固體，有時會係氣體，呢啲叫做物質嘅相態。一件嘢軟唔軟、透唔透光、透光嘅話佢個折射率係幾多，呢啲都係一件物質嘅物理特性。
酸嘅傳統定義係溶喺水入面之後，溶液入面氫離子嘅濃度，大過純水入面氫離子濃度嘅化合物。換言之，酸性溶液嘅pH值細過7。酸通常有酸味，而且酸係會同鈣之類嘅金屬產生化學反應，又可以同鹼中和，出水同鹽。酸有無機酸同埋有機酸兩種。
兩個定義都可以用喺第一個例，因為水係溶劑而且出咗水合氫離子。但係之後兩個反應無離子出但依然有質子轉移。喺第二個反應入面，溶咗入苯嘅氯化鈉同氨產生固體嘅氯化銨，而第三個反應入面氣體氯化鈉同氨產生固體嘅氯化銨。
當光線進入一個物質又同佢相互作用時，一部分光線會散射同改變頻率。爾種散射現象叫做拉曼散射。拉曼散射嘅頻率變化同物質嘅分子結構同振動模式有關，所以通過分析散射光嘅頻率變化，可以獲得物質嘅分子結構同化學組成嘅資料。
喺拉曼光譜儀，用一束單色光線照射到樣品上面，再收集散射光。散射光通過光譜儀進行分析，並生成稱為拉曼光譜嘅圖譜。拉曼光譜圖顯示咗散射光嘅強度同頻率變化，可以提供關於物質中嘅分子結構、組成同化學鍵嘅信息。
拉曼光譜喺化學、材料科學、生物醫學嘅領域廣泛應用。佢可以用喺物質嘅結構分析、藥物研發、環境監測、食品檢測噉。相比於其他技術，拉曼光譜有非破壞性、快速、無需特殊樣品處理嘅優點，所以係一種重要嘅分析工具。
無機化學係化學一支，專研究無機化合物。無機化學，查實係相對有機化學而言。之所以分出無機化學，皆因有機化合物實在太多，碳氫衍生出來，無窮無盡。故此另立出來研究。無機化學同有機化學，亦唔係完全分得開，有啲化合物，係介乎兩者，如金屬有機化合物咁。
有機化學個名，源自生物，故名「有機」。而雖然佢叫做「碳化合物嘅化學」，但唔係所有含碳嘅化合物都叫有機化合物。例如二氧化碳、一氧化碳、碳酸氫鹽、碳酸、碳酸鹽、氰化物等等就唔係有機化合物。生物有大量有機化合物，例如植物入面嘅葉綠素、生物所需嘅葡萄糖等都屬於有機化合物。
上述嘅分支都係有機化學嘅應用學科。而喺中心嘅有機化學入面，有分為研究分子三維結構嘅立體化學、研究有機反應動力學嘅物理有機化學、有機反應、合成複雜嘅有機化合物嘅全合成同埋半合成、解決有機合成路綫嘅逆合成分析等等。
官能團係有機化學入面其中一個好重要嘅概念。官能團講緊嘅就係一個可以帶俾一個有機化合物特有性質嘅基團。例如乙酸、丙酸都有羧基。有相同官能團嘅化合物通常有差唔多嘅反應，但視乎情況，有時候佢哋嘅反應會有少少唔同。
只含碳碳單鍵、碳氫單鍵嘅化合物叫烷烴，有碳碳雙鍵嘅叫烯烴，有碳碳三鍵嘅叫炔烴。如果分子有官能團，咁樣個名就要寫碳嘅數目加埋官能團嘅名，例如有3個碳嘅羧酸叫丙酸，有兩個碳嘅醛叫乙醛。而官能團嘅位置用阿拉伯數字表示，官能團嘅數目就用中國數字表示。
反應機理，又叫反應機構，係用嚟講反應點樣進行嘅，描述緊電子點樣流動、化學鍵嘅斷開同埋形成。而反應機理通常會用曲箭嘴來表示，一個正常嘅箭嘴就代表住一對電子，而半箭嘴就代表着一粒電子嘅流動。常見嘅反應機理有雙分子親核取代反應、親電加成反應等。
化學家成日要合成好多重要嘅物質，例如醫藥、染料等等，而以上物質大部分時候都係有機化合物。有機合成就正正係有機化合物嘅合成，係有機化學入面好重要嘅分支。關於有機合成嘅技巧，艾里亞斯·詹姆斯·科里引進咗逆合成分析，即係將比較複雜嘅目標分子一步一步咁分拆，每一步用逆合成箭嘴來標記，拆到目標分子嘅原料爲止，從而揾到合成路綫。
全合成係有機合成嘅一種，呢個詞語由羅拔·伯恩斯·伍華德發明，意思係用市場買到嘅化合物去合成複雜嘅有機化合物。全合成唔會依賴生物過程，但會用到海量嘅有機反應同試劑。佢嘅重要性在於發現新嘅反應同試劑，同埋合成好有用嘅有機化合物。
有機反應係一種有包含有機化合物嘅化學反應，其中分類有加成反應、消除反應、取代反應、周環反應、重排反應同氧化還原反應。有機合成會將啲有機反應串埋一齊嚟整啲新嘅有機化合物。好多人工化學物，包括藥物、塑膠、食物添加劑同布料，都係靠有機反應嚟製成嘅。
有機化學有一個好犀利嘅傳統，成日都會根據發明或諗起相關有機反應嘅化學家嘅名嚟到命名啲反應，而呢啲人名反應列晒出嚟保守估計都起碼有成千個。好舊嘅人名反應有1912年發現嘅Claisen重排反應，新命名嘅有1993年發現嘅Bingel反應。
極性反應嘅特徵就係有一𠵿電子由一個電子來源移動到一個電子升盤。參與呢個有機反應嘅原子會喺呢個過程入面改變佢哋嘅電荷，無論係根據啲原子嘅形式電荷抑或實際嘅電子密度。絕大部分嘅有機反應都落入呢個種類。自由基反應嘅特徵就係有非𠵿電子嘅自由基同單電子嘅移動。
自由基反應可以分類做連鎖同非連鎖嘅過程。至於周環反應呢，佢會經過一個環式過渡狀態，喺呢個過程入面重新分佈啲化學鍵。雖然呢個過程有電子𠵿，但係呢度就冇實際嘅電子來源或電子升盤。周環反應嚟講，參與呢個環嘅原子軌道係需要連續噉重疊，而係受制於分子軌道對稱守恆原理嘅。
當然，有啲化學過程其中會有啲步驟係嚟自兩個或者以上嘅範疇，所以呢個分類方法唔係完美。除咗呢三種有機反應，有時都會計埋過渡金屬介導嘅反應做第四種反應，縱使呢種會包含廣泛而冇乜相同之處嘅基礎有機金屬過程。
影響有機反應嘅因素同其他任何化學反應其實差唔多。對有機反應獨有決定反應物同產物嘅穩定嘅因素，譬如共軛效應、超共軛效應同芳香性，同埋影響活性中間體嘅存在以及穩定性嘅因素，譬如自由基、碳陽離子同碳負離子。
有機反應喺藥劑生產入面好緊要。喺一個2006年嘅文獻綜述入面估計此生產當中有兩成嘅化學轉換有包喺氮同氧原子嘅烷基化，另兩成有包加插或移除保護基，一成一有包新碳－碳键嘅形成，而一成有包到官能基之間嘅轉換。
可以發生嘅有機反應同機構嘅數量係無限嘅。雖然係噉，我哋都係可以用某啲概括花臣嚟描述好多常見同有用嘅反應。每一個反應都有個步式反應機構嚟解釋個反應係點樣進行嘅，縱使我哋未必可以就噉由一列嘅反應物明確噉推敲到晒成個反應機構。
逆合成分析係合成有機化合物嗰陣用嘅一種技巧，指攞住想要嗰種有機分子，概念上將佢轉化做簡單啲嘅前置分子，一路推導啲前置分子係乜，直至得到嗰啲前置分子冚唪唥都係容易攞到嘅分子為止－最後得出「若干種容易攞到嘅分子」同埋「呢種分子要經過邊啲步驟結合先可以變到想要嗰種分子出嚟」呢兩樣資訊。
舉個例說明，喺查一單放火案嗰陣，法證化學家會攞罪案現場嗰啲物質樣本，而透過檢驗呢啲樣本，佢哋可以知道放火嗰個人似係用咗咩物質嚟放火嘅，而呢啲噉樣嘅資訊可以幫到手了解單案嘅案發過程，能夠幫到手搵出犯人。
舉個例說明，例如家陣捉到個吸毒嘅犯，法醫毒理學可以透過檢驗佢嘅血或者尿等嘅體液，評估佢體內有啲咩毒素同埋啲毒素嘅濃度，而呢啲資訊可以攞嚟估計個犯係幾時吸食嗰啲毒素嘅－而呢點再加埋有關「個犯喺幾時去過咩地方」嘅資訊，就可以幫到手判斷「個犯係喺邊度攞到啲毒品嘅」，跟住就幫到手追查係邊個喺度賣毒品。
喺粵文入面，啲人一般都係用「化學」嚟指「用科學方法研究物質嘅領域」嘅，呢個字就噉字面解可以理解做「變化嘅科學」噉嘅意思。另一方面，廣東話日常用語亦都興用 kem1 嚟稱呼化學，取自英文 chemistry 嘅第一個音節。
到咗廿一世紀初，量子力學已經成為咗相對論並列嘅現代物理兩大支柱，有好多原子世界嘅現象都要靠量子力量先解釋到。到咗依家，除咗廣義相對論描述嘅重力之外，基本嗰啲物理作用冚唪唥都可以用量子力學嘅框架嚟理解。
確立咗原子論，物理學同化學等領域嘅研究者跟住就自自然然想建立理論模型，描述原子同埋組成原子啲粒子嘅特性。如果由最簡單嗰個方向諗，佢哋大可以直程將打前嗰拃理論用落去描述呢啲粒子，不過實證研究表明，呢啲理論雖然能夠有效噉預測宏觀尺度下嘅物質嘅行為，但完全唔能夠準確噉預測原子等微觀粒子嘅行為。
喺廿世紀初頭嗰陣，盧瑟福模型係最畀人接受嘅原子模型。呢個模型話，喺一粒原子入面，啲帶負電荷嘅電子就好似行星圍住太陽轉咁樣，圍住粒帶正電荷嘅原子核嚟行，而喺呢個過程入面，粒原子核入面嗰啲正電荷對粒電子產生嘅吸引力同埋粒電子受嘅離心力要保持平衡，粒電子先至唔會走位。
但係啲物理學家諗諗吓發覺呢個模型有啲嘢係佢解唔通嘅。首先，按照古典電磁學，呢個模型係唔穩定嘅。因為粒電子喺佢運轉嘅過程度係咁受住股力，所以會有個非零嘅加速度，而古典電磁學理論話佢跟手就會透過射無線電波出嚟並且喪失能量，好快就會撞落粒原子核嗰度－但係呢樣嘢喺現實世界嗰度並冇發生到，咁即係話古典電磁學有問題。
除咗咁，物理學家又有做實驗研究原子嘅發射光譜－當一個元素通過受熱等嘅方式受到激發嗰陣時，佢當中嘅電子會吸能量並且即刻以電磁波嘅型式射返啲能量出嚟，令到個元素射出嚟嘅電磁波當中某啲頻率嘅強度會提升，而呢啲射返出嚟嘅電磁波形成嘅光譜就係發射光譜。
波動係指傳送能量嘅擾動，包括咗聲重有係光等嘅電磁波。能量同埋粒子不嬲都畀人認為佢哋係完全唔同嘅兩樣嘢嚟嘅。但係喺 1924 年，法國物理學家路易·德布羅意發表咗篇博士論文提出，粒子具有某啲本嚟以為係波動先至會有嘅性質。
如果有個光源嘅光通過兩條好幼嘅罅，而通過呢兩條罅嘅光分別咁射落去一個屏幕上面嗰時，喺個屏幕上面嘅某啲點度兩條光會互相抵消，喺佢某啲點度兩條光會互相增強，造成個屏幕上面某啲點會光啲某啲點會暗啲。一般古典物理學都認為干涉係波動－能量嘅擾動－先至會有嘅行為，但係電子嘅雙縫實驗顯示咗電子－物質嘅一種－都有干涉現象，打破咗物理學界對電子嘅既有認知。
一舊理想嘅黑體能夠將射落去佢表面嗰度嘅電磁波冚唪唥吸收嗮，並且跟手將呢啲帶有能量嘅波動轉化做熱輻射射返出嚟－喺一舊温度唔變嘅黑體射出嚟嗰啲熱輻射就係所謂嘅黑體輻射。一舊黑體射出嚟嘅黑體輻射可以包含多個唔同頻率嘅電磁波，而一舊黑體射啲乜嘢頻率嘅波淨係同佢嘅温度有關，同佢嘅物料冇關。
呢條公式同實驗數據完美咁吻合。但係普朗克喺推導出呢條公式嗰陣時，佢發覺佢一定要將能量當成離散嘅數值－由呢條式度都睇得出，能量實係電磁波頻率嘅某啲整數倍數，一個可能嘅解讀係，能量係一舊舊冇得砍件嘅粒子，而每粒帶嘅能量都同佢個頻率成正比。
1953年12月，阿絲莫夫納緊本1932年3月28號嘅 Time，見到張相，入面嚿嘢好以爆原子彈嚿磨菇雲，睇真啲原來係老實泉。佢就開始諗，如果1932年真係有本雜誌有張磨菇雲相又會點呢咁，慢慢段時空旅行嘅橋就出咗爐。
12月7號佢開始寫 'The End of Eternity'，1954年2月6號寫好，總共 25,000 個字。阿絲莫夫交咗篇稿畀 Galaxy Science Fiction，幾日就收到編輯 Horace L.
Gold嘅消息，話唔收。阿絲莫夫決定改寫佢做本小說。 3月17號佢留低份稿畀 Walter I. Bradbury，Doubleday 嘅科幻編輯。Bradbury 支持，不過4月7號話畀阿西莫夫知安排緊份約畀部小說。
「永恆」係時空外存在嘅組織。佢哋嘅員工叫 Eternals，由人類廿七世紀以後各時代請返來。佢哋識得喺 Eternity 入面好似搭𨋢咁行「上點」同「落點」又可以喺幾乎任何一點出返普通時空，但係有段好遠嘅未來，唔知點解就點都出唔到。
段故嘅轉捩點係當主角 Andrew Harlan發現佢要幫手確保 Eternity 存在，送個識得啲必要數學嘅後生仔返落去以前。Harlan 自己又同啲 Eternity 嘅頭頭唔啱。佢被其中一個大佬引咗去識咗個外面世界嘅女仔 Noÿs Lambent，本來係個實驗，想睇下外面現實嘅人知到 Eternity 之後有乜反應，但有個無為意嘅後果，就係 Harlan 畀佢迷住咗，重想偷送佢返 Eternity，因為 Noÿs 嘅世紀現實會改，怕佢會消失。
通常啲 Eternals 會用架好以叫「茶壺」嘅時間𨋢來上落啲世紀。但因為要送古柏返24世紀，過晒個「落時總站」，所以佢哋要整個特別壺。佢哋好小心咁話 Cooper 知佢要教時間旅行嘅原理同技術畀當時嘅 Vikkor Malansohn，亦即係史上時間旅行嘅發明人，但 Cooper 同 Harlan都唔知嘅係，Cooper 自己最後其實就係 Vikkor Malansohn。
冷靜低，Harlan 諗下 Cooper 都可以揾法子傳信畀佢。Harlan 估計佢送咗 Cooper 去廿世紀唔知邊度，而佢亦有興趣佢當時疊舊嘢。或者 Cooper 會喺佢疊舊報刊入便留言畀佢求救。
佢透露佢嘅發現之前，佢逼啲 Eternals 畀佢同 Noÿs Lambert一齊返以前救 Cooper。返到 1932，Harlan 放出最一嘢意外嘅料。佢話 Noÿs Lambent 知佢推理到 Noÿs自己都係個改現實嘅工人，來自被禁嘅世紀。
Noÿs 無否認。佢重話 Harlan 知佢哋的人寧願觀察時間多過旅行時間，發現 Eternity 為咗保護多數其他人，撳住咗有創意嘅人，結果人類太空旅行衰晒，去唔到第啲星球，困喺地球，而外星人科技就發晒。
Noÿs Lambent 透露，想令 Eternity 無乜可能出現，Harlan 就咁決心畀 Cooper 困喺1932年就夠。佢重會寫封信去意大利，令某個人開始實驗中子射擊鈾。咁會引起一連串事，直到 1945年爆原子彈。
Harlan 一開始想殺咗 Noÿs 搞掂佢份工，但再諗過，對比Noÿs段故同啲佢見到啲神神地又有時無乜人性嘅 Eternals，佢肯定 Eternity 對人類無益。佢一揸定主意，現實即刻改，個兜消失。
段橋係個怪圈，亦係本體矛盾。啲永恆人想用時間旅行來保護人類，絶大多數人唔知佢哋做緊乜，唔知佢哋要改現實。佢哋唔會諗到其實佢哋自己至係人類嘅大災星。為咗修正佢，遠未來嘅人類要靜雞雞滲入同影響冇－咁－遠未來，佢哋嘅過去。
書中關於原子能嘅簡單見解未必好有說服力。H. G. Wells 係The World Set Free都諗過原子彈同核能，而且唔係得佢一個。Fermi 嘅工夫好重要，但無咗佢人類都未必要一直等到30世紀至有等一嚿原子彈。
就咁睇《永恆嘅收尾》暗示新造嘅現實會帶來銀行帝國同埋基所，但無講實。書入面嘅時間旅行機制應該唔同Pebble In The Sky入面嘅，照Harlan講嘅時間場能量要求睇。The Currents of Space入面支神經原鞭喺 The End of Eternity都有出現。
書中預測地球會變做放射性廢墟，同The Stars Like Dust同埋Pebble In The Sky。同樣，佢哋嘅世界冇外星人同地球人爭 － 睇埋Blind Alley，照其中外星人嘅質素性格，佢哋好可能會超過人類，如果 Eternity 重喺度。
多年後，阿西莫夫喺《基所嘅邊緣》話可能係啲 Eternal 令到Foundation Series入面嘅銀河系淨得人類，但係咁有得拗。阿西莫夫自己都講過其中出入。原意中，啲似人機械人可能都有份。阿西莫夫可能想綁返好呢個鬆口，但佢來唔切就死咗。
香港親共意識或香港社會主義曾經響1920年代由中國引入嚟香港，間接促成咗第一次統戰。響1949年，中國國民黨因為輸咗國共內戰而撤退到臺灣，嚟自中國嘅親共團體、人士亦趁機嚟香港做統一戰線，影響國共關係。
早響1970年代，粵語正音就已經因為大眾傳媒嘅普及而引起咗關注。當中，梁醒波係學界攻擊嘅其中一個主要對象。梁醒波先生係香港粵劇界著名嘅丑生，後來加入咗無綫電視嘅晚間綜藝節目《歡樂今宵》。由於梁醒波喺香港嘅受歡迎程度，佢嘅所謂「錯誤發音」對香港市民嘅影響尤深。
其中一個教授經常提及嘅例子，就係「姍姍來遲」呢句成語。按原先嘅粵語發音，「姍」解做「遲」而應該讀作「仙」，但佢響電視節目入面唱出「何以『山山』來遲」嘅歌詞。而直到今日，「山」呢個音亦為絕大多數嘅香港人所採用。
由於正音運動大幅度咁改變咗自然演變嘅讀音，被一啲文化界人士同年長嘅學者視為「謀殺廣府話」而加以反對，其中以從1980年代開始喺《明報》專欄批評「正音運動」「矯枉過正」嘅王亭之為反對派嘅中堅份子，指被「正音運動」所「正」的音大大減低咗廣府話嘅流暢同靈活性，所謂「正音運動」嘅音實際係「邪音」，為「病毒音」。
反對者認為，根據主流語言學家所得出嘅結論，語言會隨時間、地域同歷史因素慢慢咁改變。所以按何文匯先生嘅講法以宋朝所出版嘅《廣韻》作為粵語發音嘅根據實際上係夾硬復古。因為佢忽略咗南宋、元、明、清四朝對廣府話嘅深遠影響。
反對者又認為，年輕一輩根本唔知乜係「正音」，而係自以為是咁跟隨所謂嘅「正音」。另外傳媒同政府亦盲目咁跟隨，令廣府話陷入咗一個危險嘅境地。不過，專欄作家王亭之反對「正音運動」書中嘅觀點，就受到粵語正音推廣協會嘅反駁，爭議仍然持續。
木魚歌，同龍舟歌係廣東謠謳最古老嘅廣東曲藝，係一種南方彈詞說唱，比同屬粵調嘅南音同粵謳更早產生，早喺明代已經有木魚書《花箋記》同《二荷花史》嘅出現。木魚本來係無伴奏嘅清歌，但係早係明末清初，已經發展成三絃伴奏嘅說唱曲藝。
係珠江三角洲各地舉行嘅觀音誕，亦往往係木魚說唱藝人跑江湖唱木魚歌嘅場合。受破除迷信、文革、除四舊等旨在消滅中國傳統文化嘅政治運動影響，觀音誕亦一度中止。失去哩個表演場合，亦係木魚說唱走向趨落嘅其中一個原因。
梁浩成，又叫盲浩，視為最後一個擅唱木魚歌嘅瞽師。盲浩八歲被養父母送到瞽師李達基拜師，學唱木魚、龍舟、南音等等。盲浩的黃金時期係廿世紀八十年代末，因為觀音誕活動復興，而會唱木魚歌嘅瞽師又剩番無幾多，佢就每年農曆三月同七月，獲各地農村邀請，係廟會唱如《觀音出世》嘅木魚歌。
喺所有木魚書中，有十一部被稱為「才子書」嘅代表作品，依序為《三國》、《好逑傳》、《玉嬌梨》、《平山冷燕》、《金簪記》、《西廂記》、《琵琶記》、《花箋記》、《二荷花史》、《珊瑚扇金鎖鴛鴦記》、《雁翎媒》。
《花箋記》係1824年已經出現英譯本。德國詩人歌德讀完《花箋記》後，寫出《中德四季與晨昏合詠》一書，輯錄咗十四首木魚歌。後來，鄭振鐸喺著作《中國俗文學史》中，亦推崇《花箋記》同《二荷花史》係傳承木魚歌同中國俗文學嘅貢獻。
花箋記，木魚書一篇，分五卷兼有序，用廣東話寫成，唱出男女愛情故事，講男子喺人家庭園，遇到女子，並向嗰家提親追求。男以花箋傳情，曲曲折折，至終得天子賜婚。由於故事中女子守禮，早年英國傳教士翻成英文，以正當時英國流行求愛故事淫亂之風。
同另外兩位致力電影事業嘅兄弟許冠文、許冠英唔同，許冠傑專注唱歌。響聖芳濟書院、英華書院同香港大學社會學畢業，許冠傑早年係蓮花樂隊主音歌手，樂隊其他成員有張浚英、蘇雄、李松江同周華年。樂隊被迫解散之後，開始獨立發展，1972年同埋許冠文喺香港無線電視《雙星報喜》節目裏面，以一曲《鐵塔凌雲》，成為香港粵語流行曲嘅『開山祖師』。
1980年代中期，許冠傑由寶麗金唱片公司轉到康藝成音唱片公司，正值嗰陣香港嘅「偶像派」開始崛起，而70年代嘅「早期實力派歌手」，因為年紀較大，同埋香港流行樂壇整體嘅氣候、價值觀嘅改變，所以開始失去年青人市場。
許冠傑喺香港樂壇地位崇高，得到好多人嘅尊重同認同，包括王菲、古巨基、李克勤、杜麗莎、林志美、冼靖峰、周慧敏、姜濤、徐小鳳、容祖兒、陳奕迅、張國榮、郭富城、張學友、梅艷芳、黃凱芹、詹天文、葉蒨文、甄妮、黎明、劉德華、盧冠廷、盧瀚霆、鍾柔美、鍾鎮濤、關淑怡、譚詠麟等等。
粵語流行曲最初由電影電視嘅主題曲開始慢慢發展，到七、八十年代係粵語流行曲嘅「黃金時期」，喺廣東話地區所有電視電台都幾乎只會播粵語流行曲，甚至去到全世界，重出現咗英文 Canto Pop 呢個字，反映粵語流行曲唔單只係一種地方音樂，甚至喺世界音樂之中有一個地位。
粵語流行曲冇一個確實起源，都係由好多人一路喺唔同方向試吓試吓咁演變出嚟，多數認為係五十年代開始。最初廣東歌根本就冇人聽，所以唔講得上流行，後來嘅電影同電視劇都會用廣東歌做主題曲，一路到七、八十年代開始成熟，而且成為音樂市場主流，但係近十年廣東歌慢慢式微，聽廣東歌嘅人越嚟越少。
英文 Canto Pop 係外國人對粵語流行曲嘅稱呼，喺1970年代，有一個香港嘅斯里蘭卡人 Hans Ebert，佢本身係一個廣告界嘅人，同時又喺美國billboard雜誌寫稿，佢喺一篇介紹許冠傑嘅文入面，就用 Canto Pop 代表許冠傑同新一代摩登化嘅粵語流行曲，之後 Canto Pop 就成為粵語流行曲稱呼。
早期粵語流行曲主要係電影插曲，而且都係改編英文歌或者粵曲，到70年代受西方音樂影響，又加上香港華洋雜處，開始有一啲西方音樂混合中國元素好似小調、五聲音階嘅歌，到後期又有K歌，即係適合喺卡拉OK唱嘅歌，除此之外粵語流行曲重有好多西方音樂類型嘅歌，好似R&B、hip hop、搖滾同電子音樂等等。
早期粵語流行曲主要係電影插曲，好多歌只會喺電影先有，唔會出唱片，咁係因為嗰陣啲唱機好貴，有錢佬先賣得起，而有錢人又以鬼佬為主，普通人就算買唱片都無唱機聽，所以唱片公司多數只出英文碟，唔會出廣東碟。除非唱歌個人好紅，例如鄭君綿、陳寶珠、蕭芳芳，呢啲唱片公司就會當電影附屬品咁去出唱片賣。
七、八十年代開始，係粵語流行曲高峰期，而唱片出版主要係幾間大唱片公司壟斷，1994年香港政策透視一個叫《霸權下的流行文化》有個統計話，當年有三百首歌入面，寶麗金佔咗57首，華納、華星同新藝寶夾埋都佔咗57首，電台同電視台都會為咗利益而去催谷唱片公司要求推廣嘅歌，慢慢形成大唱片公司壟斷同音樂類型狹窄嘅局面，細公司或者一啲獨立音樂基本上無得發展。
香港主要大唱片公司有寶麗金、無綫電視附屬機構華星、新藝寶，同埋喺1921年已經喺香港插旗嘅百代，另外1977年嘅美國華納唱片嚟咗香港插旗，1978年嘅日本新力唱片亦嚟咗香港插旗。1991年臺灣歌手羅大佑嘅音樂工廠喺香港發展，之後臺灣嘅滾石唱片亦喺香港插旗。
1998年寶麗金改名環球，之後開咗間分公司叫正東，嗰陣喺正東做嘅黃柏高後來又自立門戶，開咗間金牌，以子母公司形式同 EMI 合作。金牌開創咗一條龍方式經營，即係歌星除咗出唱片，重會拍廣告，拍電影，都由同一間公司包晒。
1999年1月英皇唱片成立，亦係一條龍方式經營。呢個時期亦係唱片市場萎縮緊嘅時期，歌星除咗出唱片，主要工作重有拍廣告、拍電影，甚至T勁歌金曲頒獎典禮都特登整個《最受歡迎廣告歌大獎》，拍廣告已經變咗歌星重要收入來源。
1970、80年代早期最賣錢有許冠傑、溫拿樂隊、關正傑、甄妮、鄭少秋、羅文等等。80年代尾係譚詠麟、梅艷芳、張國榮天下。同時期其他歌星重有徐小鳳、林子祥、關正傑、陳慧嫻、陳百強、張學友、林憶蓮、葉蒨文等等。
1990年代有四大天王熱潮，即係張學友、劉德華、黎明、郭富城。「四大天王」由1992年正式誕生，同期首席女歌手係葉蒨文、林憶蓮同王菲，90年代中期則加入鄭秀文、彭羚，同時期吹起無厘頭風，代表有軟硬天師。
粵語流行曲原本只係喺香港同華南地區有影響力，要到1980年代先至衝出香港。由張國榮、梅艷芳、Beyond以至到後期張學友、劉德華，喺中國大陸同臺灣都好有市場。一啲地方重因為粵語流行曲，個個爭住學粵語，講嘢有粵語腔先至係潮流嘅象徵。
粵語流行曲雖然盛極一時，但都唔係人人鍾意，唔鍾意嘅人主要認為廣東歌無創意，早期廣東歌都係改編英文歌或者大戲，一直以來原創都唔受重視，就算喺 80年代粵語流行曲市場高峰期，改編歌都仍然係廣東歌主流，以1985年第8屆十大中文金曲頒獎典禮為例，十隻歌之中五隻都係改日本歌，樂評人周華山就認為廣東歌質素唔掂，直到80年代中樂隊熱潮興起，先開始多返原創歌曲。
另一樣成日俾人話嘅就係唱片公司霸權。由於香港只得兩間電視台同三間電台，所以電台同電視台好容易就因為利益關係，特登去催容唱片公司要求推廣嘅歌，形成音樂類型狹窄，最賣得嘅歌都係喺唱片公司催容之下大熱，而呢啲歌都幾乎係情歌。
林振強，係香港填詞人兼專欄作家、漫畫家、資深廣告撰稿員、創作總監同廣告人。1990年代尾慢慢淡出填詞界，最後嘅詞作係林志美嘅《孤單先生孤單小姐》。散文同漫畫方面，就著有《洋蔥頭》、《一個人在床上》、《鬆一鬆》同《傻強扶弱》等一系列風格輕鬆幽默嘅作品。
1920年3月，佢轉為到英國留學，入讀倫敦政治經濟學院，期間識咗英國作家H.G.威爾斯，開始對文學有興趣。同年，佢識咗林徽因，對佢一見鍾情，開始追佢。但係自己身為有婦之夫，咁樣去追人哋唔合理，所以佢就要求當時有咗BB嘅張幼儀墮胎兼離婚。
1931年11月19號，林徽因要響北平協和禮堂演講關於「中國建築藝術」嘅嘢，徐志摩因為心入面仲有林徽因，希望去捧個場，就響當日朝早八點搭上中國航空公司「郵政號」飛機，由南京飛去北京。當飛機飛到濟南開山嗰陣，因為大霧而撞落開山，徐志摩因而死咗，終年三十四歲。
聲母決定切字結構，韻母對號入座。如「香港」一詞，h 為「亾」，係左右結構，故此聲母 oeng「丈」就放喺右邊。gong2，g 為「丩」，亦都係左右結構，故此聲母 ong「王」 亦係放喺右邊。按此，「香港」就理應寫作為「⿰亾丈⿰丩王」，唔組裝書寫嘅話就係「亾丈．丩王」。
粵切字係唔需要倚靠教育局嚟推行嘅，可以直接喺坊間推行，因爲佢係基於大家已經喺漢字入面熟悉嘅有邊讀邊原則。對於以粵語為母語嘅人嚟講，粵切字有得「有邊讀邊」嘅結果就係大大噉減低咗學粵切字嘅難度。以下嘅聲母同韻母表就清清楚楚噉為啲冇一目瞭然嘅邊列出部件讀邊嘅由來。
漢字粵切字混寫文係由粵切字慢慢噉衍生出嚟嘅一種方塊粤文書寫方案，係講緊要利用漢字同粵切字分別有嘅長處嚟到達到有秩序而有效嘅粵語書寫系統，混寫嘅情況就好似日文嘅漢字假名混寫文又或者韓文未強制要寫純諺文之前嘅漢字諺字混寫文噉。
換個角度嚟睇，漢粵混寫其實就係描述緊純漢字粤文同純粵切字粤文兩極之間可實現嘅粤文書寫方式。因為粵切字喺現階段仲未得到廣泛使用，所以混寫嘅實際操作都仲係喺研究同試驗當中。嚴格嚟講，漢粵混寫應該叫同當做「漢粵羅混寫」，因為拉丁字母係必然因為全球化嘅影響而喺粤文存在嘅。
香港本土意識，又稱香港本土運動，係2010年代喺香港興起嘅政治思想。支持香港本土運動嘅人，希望建立香港人對自己群族嘅身份認同，主張同中國大陸事務保持區隔，支持香港自治，以關注香港本地事務同埋維護香港人利益為優先。
雖然往往畀人稱為「本土派」，但係並非由一個政黨組成。支持本土運動嘅有好多唔同嘅組織，有唔少係由市民自發組成，亦有部份政黨人士支持，各有唔同嘅見解同方向。學者陳雲係其中一位主要嘅推動人物，佢本《香港城邦論》得到唔少人關注。
香港由石器時代就開始有人住，喺歷史上每逢中原地區有戰亂，都會有唔少漢人移民到呢度避難。先秦時期係百越族居住嘅地方，百越族亦廣泛居住於華南地區以至越南，所以今日華南人嘅血統主要係由古代越族以及南遷嘅漢人混血而成，而華北地區喺南北朝、金、元以至清朝等等時代經常畀遊牧民族佔領，故此華北人嘅血統係帶有更多北方遊牧民族嘅血統。
秦朝曾經派將領趙佗駐守嶺南，後來趙佗成立南越國，以蕃禺為首都，成為嶺南地區第一個獨立嘅國家，南越國維持咗92年先至畀漢朝消滅。東漢末年以至三國時期東吳嘅交趾太守士燮曾經努力建設交州，維持一定嘅自治權。
香港地區早期嘅居民係以鹽業同埋搜集珍珠為主要嘅行業。宋朝嘅時候，九龍灣有官府設置嘅鹽場，因此叫做官塘，並且派兵鎮守，可見當年九龍一帶頗為興旺。大奚山曾經有鹽民因為販賣私鹽聚眾起義，畀官方派兵鎮壓。南宋末年，蒙古南侵，宋帝昺同其它皇室成員以及朝廷大臣逃難到香港，喺梅蔚登基，並且喺九龍城附近設立行宮，後來逃走到崖山，同大臣陸秀夫等等一齊跳海殉國。
啟德機場附近嘅宋王臺就係紀念呢一段事跡。而新界圍村五大氏族，都係喺宋朝或者元朝嘅時代遷居新界，成為香港早期嘅居民。喺清朝初期，為咗孤立鄭成功嘅勢力，設下禁海令，迫使香港嘅居民內遷。康熙年間撤銷禁海令之後，唔少人重返故鄉，但係鹽業同採珠業已經唔及以往咁興旺，唔少人改以捕漁為業。
喺鴉片戰爭嘅時候，有一啲唔滿意滿清統治嘅香港人同廣東人曾經幫英兵帶路。到咗香港開埠，英國接收香港島以及九龍界限街以南，設立四環九約，將中環附近建設成維多利亞城。呢個時候香港人開始以轉口貿易作為主要嘅行業，有唔少香港商人成為洋行嘅買辦，例如何東家族。
香港人接受英國管治，接受西方嘅教育制度，開始同中國人嘅世界觀有差異。孫文喺香港中央書院以及香港醫學院就讀，喺呢度佢開始接觸到西方民主、自由嘅意識同革命思想。由於清末到民國時期中國好多動亂，有好多人移民來香港。
到咗國共內戰，共產黨打敗國民黨，有好多驚俾共產黨清算嘅資本家同埋文人亦都逃難到香港。1950年代尾，中國發生大饑荒，1960年代中國發生文化大革命，亦都令更多人偷渡來香港。1965年印尼排華，唔少人移居中國或者香港，故此香港亦都有唔少人本來係南洋華僑。
香港政府近年有唔少次喺市民反對嘅聲音下，拆除古蹟或者迫遷村落嘅原居民。其中拆卸中環天星碼頭、皇后碼頭引來唔少團體抗議。建造高鐵要迫遷菜園村，引起香港人強烈反對，有大學生幫村民抗議。運動以失敗告終，但唔少人開始認同要保護香港原有居民嘅生活模式，支持本地農業，反抗地產霸權，反對浪費嘅發展工程。
2012年開始，因為大量新移民嘅湧入、雙非孕婦爭床位、水貨客走私奶粉、過量遊客導致租金暴漲、港鐵超越負荷等等原因，令唔少香港少民覺得生活環境受到威脅，有網民開始稱呢啲唔受法嘅外來人士為蝗蟲，並且登報反對。
一直以來，喺支聯會組織下，每年6月4號都有數以萬計嘅人喺維園以燭光晚會悼念天安門屠殺逝世嘅中國民運人士。近年開始有人反思，支聯會「建設民主中國」嘅方針係咪太遙遠，認為要爭取香港民主，唔可以靠中國嘅民主運動，亦唔認同由中共自己「平反」六四可以帶來真正嘅改革。
總編輯喺採訪中講創刊嘅熱情係源於閱讀熱情，細細個就鍾意金庸嘅武俠小說，並覺得閱讀有種魅力，寫作都一樣，用返廣東話書寫最有親切感。《迴響》編輯團隊覺得「粵語入文」喺香港作家創作中經常睇到，仲有近年網上討論區都成日睇到用粵文寫嘅小說，覺得網上嘅粵文小說冇整合性，團隊就喺2020年5月初計劃出版粵文小說嘅期刊。
個節目出咗之後，有唔少人批評呢個節目其實係「正字為名、正音為實」，或者覺得根本係何文匯教授推行嗰套正音活動嘅延續。而當中以王亭之特別激烈，極力反對何文匯提出嘅粵語正音，佢因為咁而搞咗個粵語文化傳播協會。
由於《最緊要正字》嘅成功，令「寫正字、讀正音」嘅風氣越嚟越勁，亦令到香港好多文化人都開始關心「正音」嘅影響力。而呢種影響已經由規範書本嘅「文讀」去到「白讀」，甚至香港中學會考中文科口試亦都以何文匯提倡嗰套「正音」為標準。
填詞係指啲人跟住音樂或格律，填寫能夠依聲誦唱嘅詞，做填詞工作或職業嘅叫做填詞人或作詞人。由於「詞」喺以前同依家有唔同嘅意思，所以「填詞」亦可以根據所填嘅「詞」係以前抑或依家去分類。但唔理係邊種詞，填詞都係依聲填寫字句嘅文學創作。
《詩經》，原名《詩》，係中國最早嘅詩集。《詩經》現存詩305首，又叫《詩三百》。從漢起，儒家將佢奉為經典，嗰陣時開始就叫《詩經》。漢朝毛亨、毛萇曾註釋《詩經》，因此呢個版本嘅詩又叫《毛詩》。《詩經》入面嘅作者絕大部分已經唔知係咩頭咩路。
秦王政下令焚書，《詩》曾經消失於中土，討只存響記憶之中。秦亡漢起時，《詩》𩂇𩂇碎碎又畀人拎返出來。有啲係記憶抄寫，有啲係響舊宅度牆裏便搵到。最後經學者集合成書。漢尊崇儒家，將《詩》升到經嘅層次，所以叫《詩經》，是為《五經》之一。
關於《詩經》中詩嘅分類，有『四始六義』之說。『四始』指《風》、《大雅》、《小雅》、《頌》嘅四篇列首位嘅詩。『六義』就指『風、雅、頌，賦、比、興』。『風、雅、頌』係按唔同音樂同《詩經》分類，『賦、比、興』係《詩經》嘅表現手法。
《風》又稱《國風》，一共有15組，《風》本來係樂曲嘅統稱。15組國風並唔係15個國家嘅樂曲，而係十幾個地區嘅樂曲。國風包括周南、召南、邶、鄘、衛、王、鄭、檜、齊、魏、唐、秦、豳、陳、曹嘅樂歌，共160篇。
對於《雅》嘅認識有各種唔同嘅觀點。一種觀點認為係指周朝直接統治地區嘅音樂，【雅】有【正】嘅意思，將這種音樂睇作【正聲】，意在表明同其他地方音樂嘅區別。亦有人話【雅】同【夏】相通，夏係周朝直接統治地區嘅稱呼。
重有觀點認為，《雅》係指人人都明嘅典雅音樂。《雅》共105篇，分為《大雅》31篇同埋《小雅》74篇。《雅》多數係朝廷官吏同埋公卿大夫嘅作品，有一小部分係民歌。內容幾乎都係關於政治方面嘅，有讚頌好人好政嘅，有諷刺弊政嘅。
西漢初年，傳授詩經嘅主要有四家。一係魯國人申公，一係齊國人轅固，一係燕國人韓嬰。但係呢三家著作除咗《韓詩外傳》，都已經唔喺度。另外一家係毛詩，即大毛公毛亨、小毛公毛萇所傳。現存嘅毛詩每篇都有一個題解，叫做「小序」。
《召南》講嘅係洛邑以西召國以南，由召公管嘅地方。計有《鵲巢》、《采蘩》、《草蟲》、《采蘋》、《甘棠》、《行露》、《羔羊》、《殷其靁》、《摽有梅》、《小星》、《江有汜》、《野有死麕》、《何彼襛矣》、《騶虞》。
《邶風》講嘅係邶國，係衞國所管嘅地方。查實三監之亂再分封，邶地一早拼入衞。而《邶風》內容都係講衞，所以歷代都唔明點解要分出來，重排響《衞風》之前。《邶風》計有詩十九首，分別係《柏舟》、《綠衣》、《燕燕》、《日月》、《終風》、《擊鼓》、《凱風》、《雄雉》、《匏有苦葉》、《谷風》、《式微》、《旄丘》、《簡兮》、《泉水》、《北門》、《北風》、《靜女》、《新臺》、《二子乘舟》。
《鄘風》講嘅係鄘國，係衞國所管嘅地方。查實三監之亂再分封，鄘地一早拼入衞。而《鄘風》內容都係講衞，所以歷代都唔明點解要分出來，重排響《衞風》之前。《鄘風》計有詩十首，分別係《柏舟》、《牆有茨》、《君子偕老》、《桑中》、《鶉之奔奔》、《定之方中》、《蝃蝀》、《相鼠》、《干旄》、《載馳》。
《鄭風》有《緇衣》、《將仲子》、《叔于田》、《大叔于田》、《清人》、《羔裘》、《遵大路》、《女曰鷄鳴》、《有女同車》、《山有扶蘇》、《蘀兮》、《狡童》、《褰裳》、《丰》、《東門之墠》、《風雨》、《子衿》、《揚之水》、《出其東門》、《野有蔓草》、《溱洧》。
但丁·阿利吉耶里係意大利詩人，歐洲文藝復興時代嘅開拓人物。佢嘅長詩 Commedia一般認為係意大利文學、以至世界文學裏面最偉大嘅作品。喺意大利，啲人叫佢「超然嘅詩人」。同薄伽丘、佩脫拉克齊名，三個意大利詩人俾人叫『三噴泉』。
筆記又叫筆記文，係一種隨筆記錄既文體，係記錄瑣事既隨筆散記，典型既筆記文係史料筆記、考據筆記同埋筆記小說。 筆記文最早出現係東漢，以去到唐朝同埋宋朝發展得最好。 用「筆記」兩個字做書名既，最早係北宋宋祁既《筆記》，又叫做《宋景文筆記》或者《宋氏筆記》三卷。
宋朝既史學發展得比較好，出名既學者亦比較多，例如歐陽修、司馬光、宋祁、馬端臨等，所以宋朝筆記既裏面既史料筆記最為發達。呢啲歷史筆記既主要特點係多數都係用「親歷」、「親見」同埋「親聞」既第一手資料嚟記敘當朝既軼事同埋掌故，內容比較切實。
信係寫低嘅說話，大部份都帶有訊息同特定目的，由一個人、組織、機構寫低咗，傳畀第二個嘅。信一般來講係傳畀遠方嘅人。響有打字機同電腦之前，信都係用手寫。響有郵局同郵票之前，信係用白鴿黎傳送。時至今日，信通常係公司發畀大量嘅人，而佢地又用唔到電郵。
視覺藝術，粵文簡稱視藝，係一種藝術形式，指啲作品本質上靠視覺嚟欣賞，以視覺為重點嘅藝術，例如畫畫、雕塑、建築設計、影相同拍戲等都屬於視藝。視覺藝術仲可以按維度嚟分類，分做畫畫同影相同嘅二維視藝同埋牽涉三維立體作品嘅雕塑同埋建築設計等，當中三維嘅視藝又有叫造型藝術。
人文學包括咗文學、視覺藝術、表演藝術同埋法律呀噉，呢啲領域都係研究緊某啲文化嘅－當中「文化」係指人類社會當中嘅社會行為，亦包括畫或者樂曲等展現人類創意嘅事物。數碼人文學可以當係一套搞人文學研究嘅方法，會用各種嘅 IT 技術做人文學研究。
細胞體係神經細胞嘅核心－細胞體係粒神經細胞嘅細胞核嘅所在，粒細胞生存必需要嘅蛋白質合成過程大部份都係喺細胞核嗰度發生嘅，所以細胞體對一粒神經細胞嚟講不可或缺。神經細胞嘅細胞核直徑多數都係喺 3 至 18 微米之間。
樹突係由神經細胞細胞體上面多個地點分枝出嚟嘅結構，呢種好似樹枝噉嘅形狀令佢哋俾人比喻式噉嗌做「樹」突。多數神經細胞接收訊號，都係靠連接住第啲神經細胞樹突嚟接收嘅，樹突會向四周圍嘅其他神經細胞嗰度分枝，令一粒神經細胞可以同時接受數以千計嘅輸入。
膠質細胞本身唔似得神經細胞噉會射電訊號，主要功能係負責支援神經細胞，例如係負責霸佔神經細胞之間嘅空間，等神經細胞彼此會維持分隔開、向神經細胞提供養分、以及攻擊對神經細胞造成威脅嘅病原體等等。雖然話膠質細胞本身唔曉神經細胞會射嘅訊號，但佢哋依然能夠透過上述嘅功能左右神經訊號嘅傳遞。
喺人當中，好多時神經內科醫生都會為咗減輕發羊吊嘅病情而做手術切斷呢個結構，而喺呢種情況之下，個病人嘅左右腦會出現嚴重嘅溝通困難－例如佢哋會能夠用口講嚟描述右手掂到嘅物件，但係唔曉用口描述左手掂到嘅物件。
腦神經係一類神經，指由腦同腦幹伸出神經綫，以別於脊神經，伸出自脊髓。又名顱神經，譒自英文cranial nerves，即頭顱嘅神經。按次序以數字排序，當中第一二對由腦伸出，餘下第三到十二對，就由腦幹伸出。
脊髓神經係脊髓同身體之間傳遞訊號嘅地方。人體有31對脊髓神經，每一對神經喺脊椎嘅兩邊。喺脊柱嘅頸椎、胸椎、腰椎、骶骨同埋尾椎區域，就分別分咗做8對頸椎神經、12對胸椎神經、5對腰椎神經、5對骶椎神經同1對尾椎神經。
能量守恆定律係物理學上一條重要定律，講到同一個孤立系統入面，能量嘅總量係唔變，唔會無端端多咗或者少咗，只會改變形式存在，由一個狀態轉換到另一個，例如物件跌落嚟嗰陣就係位置勢能轉換成動能。結果就係能量唔會消失，亦唔可以被創造出嚟。
除開部份基於其他能量轉換形式嘅電機，譬如基於壓電效應嘅超聲波電機，大部份電機都係根據電磁感應製成嘅電磁電機。根據唔同嘅標準，譬如所採用嘅電流形式係乾電定係濕電，或者磁場同步與否可以將電磁電機分類成唔同嘅類型。
功能安全嘅目的係避免直接或者間接造成嘅人員傷亡、財產損失或者係環境污染。成個功能安全標準著重喺電氣/電子/可程式化系統，但係除咗用E/E/PE系統之外，亦都有可能會配合唔同技術嘅系統嚟達到安全功能或者降低風險，因此實務上嘅功能安全手法，需要延伸去到系統中非E/E/PE系統嘅部份。
任何聲稱有功能安全嘅零件、子系統或者系統都需要獨立攞到一個功能安全標準嘅認證。攞到認證嘅產品可以說明喺特定範圍嘅應用下，佢嘅機能安全性可以達到特定嘅安全完整性等級，佢嘅認證證書會同一份描述佢嘅性能範圍同埋限制嘅測試報告一齊畀尐客戶。
功能安全嘅基礎原則係喺軍事、核能同埋太空等產業入面訂定，之後鐵路業同程序控制亦都發展做各領域唔同嘅標準。功能安全標準適用喺所有有安全關鍵需求嘅產業入面。已經有數以千計嘅產品同程序符合IEC EN 61508或者佢所衍生嘅法規，由浴室嘅淋浴器、車用安全設備、醫療設備、感測器、致動器、ABB同埋西門子嘅程序控制器，同埋由其他公司所設計，喺船舶、飛機同大型工廠嘅系統整合。
美國NASA發展喺安全關鍵系統嘅標準及指導書，後來亦都用喺好多其他嘅產業入面。NASA嘅標準同指導書係以ISO嘅軟體標準ISO 12207做基礎，ISO 12207係好好嘅軟體實作標準，而唔係安全標準。
永動機係指唔需要外界輸入能源、能量或者喺僅有一個熱源嘅條件下就能夠不斷運作嘅機械。歷史上好多人曾經熱衷於研製各種類型嘅永動機，其中包括達芬奇、焦耳等學術大師。喺熱力學體系建立後，學界認定永動機同熱力學基本原理嘅設想有所違背，將呢個概念從正統學術界中排除，但坊間追尋永動機嘅研究始終未曾間斷。
喺用數學模型模擬一個機械系統嗰陣時，工程師好多時會將組成件機械嘅簡單機械視為運動鏈同連桿機構，即係當每件簡單機械係一件唔會變形嘅剛體，而每件嘅形狀同長度限制咗同佢相連嗰啲部件嘅郁動。例如想像圖 1 入面嗰個連桿機構，圖 1 個機構包含三碌槓桿，槓桿之間嘅係關節位，其中兩個關節位用鉸定死咗唔郁得，而如果將兩架機械分別駁落去個機構淨低郁得嗰兩個關節位嗰度，就做到用其中一架機械嘅郁動帶動另外嗰架郁。
緊固件係機械零件嘅一種，指啲專門用嚟將兩件物體固定埋一齊，等呢啲物件唔會郁嘅零件，好似係螺絲、夾鉗、同埋釘呀噉。一般嚟講，用緊固件嘅用途在於整出非永久性嘅關節位－相對於好似係銲接呢一啲用嚟永久噉將物體定死埋一齊嘅技術。
美國同英國對緊固件有唔同標準。美國所用嘅螺釘、電源、同螺母並唔完全同英國版嘅可互換，所以唔會啱用喺嚟自英國嘅裝備嗰度。呢一點引致咗美國制定佢自身嘅軍事架生標準同規格，而美國嘅獨特軍事緊固件規格好大程度上係因為二戰嘅緣故。
函式同函式塊裏便包含唨某啲針對特定功能或者參數組合嘅程式碼，可以俾操作塊呼叫調用，用於模塊化結構入邊。數據塊裏便就存貯啲程式可以使到嘅數據。函式塊比起函式嚟講就多唨一個佢自用嘅存儲空間，即局部嘅數據塊。
PLC支持定時或者計數功能。定時器係PLC編程入邊經常用到嘅組件，一般都係憑輸入、計數嚟對定時器個輸出進行特定操作。按照計數對應嘅效果，佢可以分為延時、延遲、延長等等。延遲仲可以有特殊嘅累計延遲，佢個計數可以著打斷或者繼續，直到數滿出On。
計數器都比較類似，好多時佢都係跟定時器一樣使埋IEC元件。佢可以係往上數計數器，往下數計數器，抑或係上下數兼有之。對於重置返起點，往上數會帶重置0功能，往下數會帶重置定數功能，而上下數就兼有，以適應毋同需求。
最早追溯到十五世紀，已經有「騎住一部兩轆車作代步」嘅槪念圖。例如達文西嘅學生Gian Giacomo Caprotti da Oreno喺1493年畫嘅設計圖。但一般相信，1817年至1818年之間德國人Karl Drais男爵發明嘅Laufmaschine先至係單車嘅始祖。
電子元件係啲電子學入邊使開嘅基本元件，佢哋透過一啲基本嘅電磁效應嚟對啲電子同埋佢啲相應嘅電磁場進行操作。電子元件鬭埋一齊之後，可以組成電路、電子零件同埋一啲更加複雜嘅電子系統。基本嘅電子元件有電源、電阻、電感、電容、憶阻同埋攞嚟駁接嘅電線、攞嚟操縱嘅電掣等等。
原子粒，又叫電晶體，係半導體零件，用來放大或者轉換電子訊號。原子粒係半導體一塊，有最少三隻腳，即係電極，駁去出面電路。電壓或電流，會加諸響原子粒嘅一對極，咁就可以轉另一對極嘅電流流向。因爲咁，原子粒嘅對極，通常分輸入同輸出。
電阻器，簡稱電阻，係啲人為咗增加電路中嘅電阻，製造嘅一種電子零件。每個電阻有佢嘅電阻值。一般係固定，亦有啲係校得嘅，後面一類就叫可變電阻。過孔式固定電阻身上都有4至5條色綫，用嚟標示佢嘅電阻值同誤差。
電容器，可以簡稱做電容，英文叫capacitor，香港人叫做cap，係一種儲存電荷嘅電器零件。平行板電容器係常見嘅一種，佢利用兩塊片之間嘅電場蓄起電荷。佢駁咗電之後，兩塊片就會帶電荷，一塊正，一塊負，兩塊嘅電量都係咁多。
前額皮層會由 VTA 嗰度接收多巴胺訊號，又能夠向伏隔核等嘅多個犒賞相關腦區傳穀氨酰胺訊號－「能夠向伏隔核傳訊號」就表示，前額皮層有可能對伏隔核等嘅線條體結構作出一定程度嘅管控，而廿一世紀初嘅研究的確顯示，前額皮層會扮演啲噉嘅功能。
跟手個研究員會喺一個禮拜之後再俾個臊孲子做一次噉樣嘅測試，如果個臊孲子記得「踢隻腳舊物體就會郁」嘅話，噉佢踢隻腳嘅速度會快過一個未經歷個上次試驗嘅臊孲子嘅。實驗顯示，2 至 3 個月大嘅臊孲子能夠記住操作制約學到嘅行為記成 1 個禮拜，而 6 個月大嘅臊孲子就記到成 2 個禮拜，18 個月大嘅細路仲記到成 13 個禮拜噉耐。
填充題又叫填空題，係一種功課、測驗或試題嘅類型，題目會列出一段句子，將部分字詞留空，作答嘅人要填上適當嘅文字或標點符號。填充題通常都有標準答案，只需要填上合適嘅答案，而唔需要解釋，主要係考核學生嘅基本知識同概念嘅掌握情況。
分塊係記憶術嘅一種，指將要記嘅訊息分做幾舊嘅做法。舉個例子說明，一個人喺嘗試記住一個 8 個位嘅電話號碼 2600 5600 嗰陣，個人可以將段數字分做兩橛分別 4 個位長而且各自有意義嘅數字串，令到佢個短期記憶由本嚟要記 8 件物件變成記 2 件。
電話冧巴係一串數字組合，喺電話用嚟打畀對方嘅電話。最初電話係冇冧巴，好似對講機咁，兩個直線電話，一方拉銅鈴，電話線對方就知要聽電話。收尾出現有幾個電話，你打畀我、我打畀佢，要用數字話畀接線生知想接通邊條電話線，電話冧巴就出咗世。
杏仁核係個腦顳葉內部兩粒好似杏仁噉形嘅結構，功能上主管情緒，而且對情緒性記憶嘅產生不可或缺。例如實驗性嘅研究就發現，用微弱電流等嘅方法刺激杏仁核嘅某幾忽會搞到隻動物突然變得有攻擊性，而刺激杏仁核嘅另外幾忽又會令隻動物突然間馴嗮。
遺忘，粵語俗稱唔記得，泛指存在喺個腦嘅短期或者長期記憶裏面嘅資訊喪失或者走樣，例如一個人本來記住自己條鎖匙擺咗喺邊，佢嘅記憶裏面儲住咗有關「條鎖匙係咩位置」嘅資訊，但過咗一陣之後佢唔記得件資訊，想要搵返條鎖匙嗰陣就會有困難。
遺忘會造成人生活上好多不便，因而成為咗認知心理學上嘅一個重點研究課題。認知心理學家會嘗試用心理實驗同神經造影等嘅方法剖析遺忘嘅起因，建立遺忘曲線噉嘅數學模型嚟描述遺忘，會想搵出有咩方法可以減慢甚至避免遺忘。
同時神經科學上齋靠簡單嘅觀察就可以得知，腦入面嗰啲神經細胞同第啲生物組織實會隨住一個人老化而或多或少噉萎縮。將呢一點同記憶痕跡嘅概念結合埋一齊嘅話就表示，記憶實會隨住時間噉慢慢「衰變」－假設唔用任何神經科技作出干預，一個人腦最終一定會因為組織萎縮而喪失嗮啲記憶，問題只係在於「呢個過程發生得有幾快」。
... 呀噉。有啲研究者仲進一步主張，因為遺忘有價值，所以認知心理學唔應該齋係集中於防止遺忘發生，而係應該學識分辨「邊啲遺忘係有利，邊啲遺忘係不利嘅」同埋集中防止不利嘅遺忘，甚至應該嘗試用精神科藥等嘅方法嚟促進有利嘅遺忘。
鞋帶，係條帶，用來紥實鞋、靴，卽係綁鞋帶。一隻鞋一條，一對鞋兩條，兩條打孖，通常一樣。帶兩頭有箍整實，防止尾部散開，同容易啲穿鞋帶。鞋帶有扁有圓，唔用鞋配唔同鞋帶，皮鞋扁圓皆有，運動鞋就好用扁身。要綁帶嘅鞋，叫綁帶鞋，唔使嘅，叫懶佬鞋。
腦退化，早期稱失智症，現稱認知障礙症，香港別稱腦退衰或腦衰竭，或者腦衰弱，腦弱態，又稱腦萎縮或腦萎，俗稱老年痴呆、老人痴呆，學名阿兹海默病，係一種因為腦嘅老化而令到認知功能逐漸退化，多數出現響65歲以上嘅老人家。
超憶症係一種記憶障礙，會令到個患者有異常強嘅自傳式記憶，會係噉醒返起好多－正常人唔會記住嘅－有關自己人生嘅濕碎資訊，而且仲要係一啲濕碎到冇用嘅資訊。呢啲長期記憶係噉湧入工作記憶會阻礙個患者，搞到佢唔能夠做啲正常嘅記憶作業或者記住一啲真正有用嘅資訊－會對個患者整體嘅認知表現產生負面影響。
理論上，一個腦係一個認知系統，曉由外界吸收資訊，呢啲資訊會引致個腦裏面有電同化學訊號等嘅變化，呢啲資訊當中有啲唔俾個腦判定為「值得儲起做記憶」，而假設心身二元論係假－假設心理現象完全係由神經系統嘅物理過程主宰嘅，一個記憶嘅形成理應會造成個腦嘅一啲微細嘅物理變化，而搵出點樣由個腦嘅物理變化睇出有乜記憶產生喺神經科學同心理學等嘅領域上係一個重要嘅課題。
古典制約嘅過程喺大多數動物物種甚至某啲植物嘅身上都觀察得到，古典制約嘅過程令到生物能夠學識邊啲刺激傾向一齊出現，令到生物有能力預測周圍環境嘅變化。例如係有心理學實驗就顯示，人類喺撞到之前未遇到過嘅刺激嗰陣會留意呢啲刺激傾向同邊啲已知嘅刺激一齊出現，並且按呢個訊息對嗰啲新嘅刺激做判斷－例如有個人 A 君，佢啱啱識咗個新朋友 B 君，如果 A 君每次撞到 B 君嗰陣都有啲令佢唔舒服嘅事發生嘅話，A 君好快會學識將 B 君同啲令佢唔舒服嘅事聯想埋一齊，學曉應該要避開 B 君。
根據呢篇文，短期記憶能夠儲起大約 7件「物件」，而打後嘅研究者又有作出低啲嘅估計，估短期記憶能夠儲住 4 到 5 件物件，不過呢個數字可以用分塊嘅方法提升－舉例說明，一個人嘗試記住一個 8 個位嘅電話號碼 2600 5600，佢可以將段數字分做兩橛分別 4 個位長而且各自有意義嘅數字串，令到佢個短期記憶由本嚟要記 8 件物件變成記 2 件。
曼德拉效應，係指有好多人都發覺記憶同事實有出入嘅現象。最早發現呢種現象係2010年一位研究超自然現象嘅美國人，佢發現自己同好多人一樣，印象入面南非總統曼德拉早喺1980年代已經喺監獄入面死咗，但現實係2010年嗰陣佢重在生。
舉例說明，想像附圖入面嗰個語義網絡，圖入面有哺乳類動物、貓同埋毛皮等嘅節點，每個節點都代表咗個概念，幅圖仲有一條條嘅連繫喺節點之間，每條連繫表示咗一段關係－由貓指去哺乳類條箭咀表示「貓係一種哺乳類」，而由貓指去毛皮條箭咀表示「貓有毛皮」.
... 呀噉。Wordnet 基本上就係個語義網絡－Wordnet 啲資料可以人手摷嚟睇，但特登整到可以由電腦自動化噉查閱嘅－一個設計者可以輕易寫個曉自己開網頁嚟睇嘅程式，個程式一喺 Wordnet 攞隻字睇，即刻可以知邊隻字同呢隻字有關同埋「成咩關係」，跟手再自動噉畫幅語義網絡圖出嚟。
擴散激活模型係 Collins 同 Elizabeth Loftus 嘅一隻模型，用於言語心理學同促發效應嘅，攞嚟說明個腦入便揀選出一隻單詞所涉及嘅過程。個模型基於心理詞庫，個詞庫着構建為神經網絡。相應噉一隻單詞嘅激活會透過同其他詞嘅啲拏褦擴散出去。
銘印一個出名例子係喺好多鳥類當中都會發生嘅仔女銘印，仔女銘印係指隻動物喺啱啱出世冇幾耐之後記住自己嘅照顧者，並且喺幼年期會一路跟隨住佢認定咗嘅照顧者。喺正常情況下，隻動物所記住嘅照顧者會係自己嘅親生父母，但實驗結果顯示，如果研究者喺隻動物啱啱出世冇幾耐嗰段時間代佢父母照顧佢嘅話，呢種銘印效應會令隻動物認定個人類研究者係自己嘅父母，並且喺幼年嗰時一路跟住個人類研究者周圍行，而且一旦銘印咗，隻動物就唔會再改變佢心目中嘅父母。
主動學習喺教育學上係廿世紀尾開始興嘅一種學習方法。主動學習分好多種，但共通點係喺教學過程當中由學生做主導，例如係喺教書途中停低俾啲學生做寫作練習、分組討論、俾啲學生自我評估、喺實驗室做實驗、以及係課堂上嘅辯論呀噉。
被動學習喺教育學上係最傳統嘅學習方法，喺廿世紀或者之前嘅學校常用。喺被動學習嘅過程當中，個教導者會跟住一個特定嘅課程大綱將要教嘅資訊喺班房嗰度直接噉傳達俾班學生知，等班學生將啲資訊內化，而且好多時個教導者唔會點樣俾反饋個學生聽或者俾佢哋做討論。
應試教育，有時又叫做填鴨式教育，由前蘇聯教育家伊·安·凱洛夫提出。填鴨係指鴨生長到一定時期，通過按時將做成長條嘅飼料由鴨嘴填入去，減低鴨嘅運動量，令到鴨可以好快增加重量。填鴨式教育以提升學生應試能力為主要目的嘅教育制度。
認知風格係認知心理學上嘅一個概念，大致上係指喺點樣感知同記憶訊息上嘅個體差異。原則上，「認知風格」係一個有啲含糊嘅概念，唔同心理學家對呢個概念嘅定義持有唔同見解。一般嚟講，一個人嘅認知風格包含佢傾向對認知作業持有乜嘢態度、以乜嘢形式接收訊息、以乜嘢方式記低訊息、以乜嘢方式思考、以及用乜嘢策略解難等方面嘅特性－而唔同人喺呢啲屬性上可以有個體差異。
舉個簡單例子，想像有個人打機，佢會撳遊戲控制器上面嘅掣，佢所撳嘅掣會傳訊號，話俾部遊戲機知佢想做啲乜，然後部遊戲機內部嘅電腦就會做運算，計吓「玩家角色向前行一步」嘅話遊戲世界嘅狀態會點變，再將個更新咗嘅遊戲世界顯示喺熒光幕嗰度俾玩家睇，而玩家內部嘅心理過程又會對個熒幕嘅 output 作出處理，影響玩家嘅情緒同埋跟住落嚟撳乜嘢掣。
易用度檢測喺人機互動上指靠易用度專家用客觀方法親自評估一個電腦系統嘅易用度。例如認知走查法係一種成日用嘅易用度檢測做法，當一個設計者用認知走查法嗰陣，佢首先要列出嗮「如果用家想要用隻軟件達到某樣效果，需要經過邊啲步驟？
例如選單，選單將啲選項冚唪唥列晒出嚟，畀玩家用輸入裝置揀想要邊個選項。一部用命令行介面嘅機，可能會列出拃選項，再叫用家例如用鍵盤打想揀嗰個選項嘅冧把。廿一世紀初比較常見嘅圖像用家介面，就會顯示拃選擇嘅名同埋圖標，畀用家用踎士或者輕觸式熒幕等嘅架生嚟表達「想揀邊個選項」。
承擔特質係人機互動上成日用嘅一個概念。最基本上係指一件物件嘅特性「能夠容許一個個體點樣同佢互動」，更加重要嘅係，對承擔特質嘅分析想知「要點樣設計一件物件，先可以確保用家能夠一眼就睇得出要點用？」呢條問題。
，又叫做巨量資料，意思係傳統數據處理應用軟件唔夠處理佢哋大或複雜數據集嘅術語。大數據都可以定義係嚟自各種來源嘅大量非結構化或結構化數據。從學術角度嚟講，大數據嘅出現促成咗廣泛主題嘅新穎研究。噉亦導致各種大數據統計方法嘅發展。
蝙蝠俠係響1939年5月美國Detective Comics第27期誕生嘅一個虛構人物，係個伸張正義打擊犯罪嘅美國漫畫超級英雄。蝙蝠俠角色由Bob Kane同Bill Finger一齊創造。雖然一開始蝙蝠俠只係幾個同時被創造出來嘅虛構角色之一，但後來佢成為其他連載漫畫中超級英雄嘅領袖。
蝙蝠俠嘅真實身份係Bruce Wayne，表面上係一個有錢嘅企業家、花花公子同埋慈善家。佢細個嗰陣有一晚喺Gotham City同佢嘅老豆Dr.Thomas Wayne、媽咪Martha一齊睇電影《佐羅》。
返屋企經過一條巷仔畀匪徒Joe Chill，1989年上影嘅《蝙蝠俠》電影將匪徒換咗後來成為小丑嘅Jack打劫，Wayne兩公婆喺Bruce面前被開槍打死，使佢立志要鍛鍊自己、為父母報仇。父母過世十年之後，Bruce開始遊歷世界，先後響歐洲、東方接受教育兼且進行武術、刑偵、心靈恐懼等各種技術訓練，為日後嘅行動做足準備。
海星嘅復原能力好犀利，多數斷爪之後，會完整噉生到新嘅出嚟。唔少品種被切開咗之後，每件包含中心部位夠多嘅，都會變成獨立個體，而慢慢恢復至健全形態，即係變成兩隻或更多。有少部分，甚至可以由隻唔包含中心部分嘅爪生到變完整。
新陳代謝，減筆代謝，係生物之內，所有化學反應，維持生命，得以生長繁殖，保持形體，應付周圍變化。新陳代謝嘅意思，係去舊換新，可以分成兩部份。分解代謝，化學反應中，分解分子，放出能量。合成代謝，化學反應中，用能量建立所需分子。
感覺神經細胞係專門負責喺啲感覺器官－即係眼耳口鼻等等－嗰度對外界嘅刺激起反應嘅神經細胞。感覺神經細胞會將呢啲刺激帶嘅訊息以電流同化學訊號嘅方式傳達，例如好多種動物嘅眼入面有視覺神經細胞，會對光有反應，令到佢哋喺有光嘅環境入邊睇到嘢。
喺香港水域，至今紀錄有 8 種鯊魚出沒，亦有 5 個泳客被鯊魚咬死。全部都發生喺西貢水域，其中1995年6月，重係喺兩星期內有 3 位泳客遇害。但係鯊魚並唔只喺西貢出沒，喺港島中灣、赤柱同南灣等地方亦有鯊魚蹤影。
下丘腦，係腦嘅一部分，用嚟調節內臟活動同內分泌活動。佢喺丘腦嘅下面，腦幹嘅上面，控制身體大部分反射動作。喺人嚟講，佢同杏仁核嘅大細差唔多。下丘腦腺體調節體溫、血糖、水平衡、脂肪代謝、攝食習慣、睡眠、性行為、情緒、荷爾蒙嘅製作，同埋自律神經系統。
爬蟲類同哺乳類嘅外套層叫大腦皮層，會做好多好緊要嘅功能，由處理感官資訊以至對目標嘅控制都有份，喺哺乳類當中，外套層進化到𢫏住嗮成個腦，做埋好多本嚟由個腦其他部份做嘅功能。喺好多哺乳類入面，大腦皮層表面有好多隆起咗嘅腦回，令到塊皮層表面有好多深溝，加大咗塊皮層嘅表面積，等佢可以裝到更加多嘅神經細胞同膠質細胞－自然處理到更加多嘅資訊。
上丘會接收大量嘅視覺同第啲感官嘅資訊嚟控制眼珠嘅郁動同伸手攞嘢等嘅動作，例如係一隻貓頭鷹嘅上丘會接收視覺同聽覺資訊嚟知道自己周圍啲物件嘅位置，按呢啲資訊郁動。而喺一啲原始嘅魚類入面，上丘係成個腦最大嚿嗰橛。